IMISLab/GreekWikipedia huggingface dataset:
Πάπας Λούκιος Α΄

Ο Πάπας Λούκιος Α΄ προκαθημένος της εκκλησίας της Ρώμης (25 Ιουνίου 253 – 5 Μαρτίου 254) εκ γενετής Ρωμαίος σύμφωνα με το LP, εξορίστηκε από τον αυτοκράτορα Γάλλο, σχεδόν αμέσως μετά την εκλογή του. Δεν είναι γνωστός ό τόπος εξορίας του, αλλά φαίνεται πως σύντομα επέστρεψε μαζί με άλλους εξορισμένους χριστιανούς, καθώς ο νέος αυτοκράτορας Βαλεριανός (Ουαλεριανός) διέκειτο καταρχήν ευνοϊκά προς τη χριστιανική θρησκεία, σύμφωνα με τη μαρτυρία του Ευσέβιου Καισαρείας.

 Επιστρέφοντας στη Ρώμη έλαβε ενθουσιώδη επιστολή από τον επίσκοπο Κυπριανό Καρχηδόνος, που τον συνέχαιρε για την ενσυνείδητη οδύνη χάριν της πίστης του, υποθέτοντας ότι ο Κύριος τον κάλεσε, έτσι ώστε να υποστεί το πραγματικό μαρτύριο ανάμεσα στο ποίμνιό του. Για τις υπόλοιπες δρατηριότητες και έργα του Λούκιου δε γνωρίζουμε τίποτα άλλο, εκτός όσα μας παραδίδει μία απο τις επιστολές του Κυπριανού προς τον πάπα Στέφανο, στην οποία διακρίνεται ότι ακολουθούσε την ήπια πολιτική του προκατόχου του Κορνήλιου. Παρά το γεγονός ότι αναφέρεται πως αποκεφαλίσθηκε [...]capite truncatus est[...] στo LP, στην πραγματικότητα δεν υπέστη μαρτύριο, καθώς ο διωγμός του Βαλεριανού, στον οποίο υποτίθεται ότι μαρτύρησε, ξεκίνησε μετά το θάνατό του. Επιπρόσθετη μαρτυρία για αυτό είναι η αναφορά του Λιβεριανού Καταλόγου, η οποία δεν τον παραδίδει ως μάρτυρα. Τάφηκε στην παπική κρύπτη του Κάλλιστου ([...] sepultus est in cymiterio Calisti [...]), στην Αππία οδό και η μνήμη του εορτάζεται στις 4 Μαρτίου.
Αγία Κυριακή Σπαρτιατών Λακωνίας

Η Αγία Κυριακή είναι οικισμός της δημοτικής κοινότητας και δημοτικής ενότητας Σπάρτης, του δήμου Σπάρτης, της περιφερειακής ενότητας (τέως νομού) Λακωνίας, στην περιφέρεια Πελοποννήσου, σύμφωνα με το πρόγραμμα Καλλικράτης. Πρίν το πρόγραμμα Καλλικράτης και το σχέδιο Καποδίστριας, ανήκε στην επαρχία Λακεδαίμονος του νομού Λακωνίας, στο γεωγραφικό διαμέρισμα Πελοποννήσου. Μέχρι το 1928, η Αγία Κυριακή ονομαζόταν Τσαούσι.

 Η Αγία Κυριακή είναι οικισμός στο δυτικοκεντρικό τμήμα του νομού Λακωνίας. Βρίσκεται μέσα στην εύφορη κοιλάδα που σχηματίζει ο ποταμός Ευρώτας, ανάμεσα στον Πάρνωνα και τον Ταΰγετο και σε μέσο σταθμικό υψόμετρο 190. Απέχει περίου 6 χλμ. Ν.ΝΑ. του κέντρου της Σπάρτης. Ο οικισμός αναγνωρίστηκε το 1835 ωςΤσαούσι. Το 1928 μετονομάστηκε σε Αγία Κυριακή και το 1912 προσαρτήθηκε στην κοινότητα Αγίου Ιωάννη. Με το ΦΕΚ 194Α – 21/09/1959 αποσπάστηκε από την κοινότητα Αγίου Ιωάννη και προσαρτήθηκε στο δήμο Σπαρτιατών. Ο αρχαιολογικός χώρος των Αμυκλών, από τους σπουδαιότερους της Πελοποννήσου. Βρίσκεται ακριβώς δίπλα στη δυτική έξοδο του χωριού, πλησιέστερα από τον ομώνυμο οικισμό των Αμυκλών. Οι Αμύκλες υπήρξαν αρχαιότατη αχαϊκή πόλη (αρχαιότερος ακόμη και από την Σπάρτη), στη δεξιά όχθη του Ευρώτα, ιδρυμένες από τον Αμύκλα. Ακόμη και μετά την εγκατάσταση των Δωριέων στην περιοχή, διατήρησαν την ανεξαρτησία τους για πολλά χρόνια. Στον λόφο του οικισμού της Αγίας Κυριακής, εντοπίστηκε το Ιερό του Αμυκλαίου Απόλλωνα, λατρευτικός χώρος που, από την εύρεση ειδωλίων, βεβαιώθηκε η παλαιότερη λατρεία στον προελληνικό θεό Υάκινθο. Το ιερό ήταν πολύ μεγάλο στην εποχή της άνθησής του και περιελάμβανε το μεγάλο χάλκινο άγαλμα του Απόλλωνα, όπως και τον περίφημο Θρόνο του Απόλλωνα, ύψους μεγαλυτέρου των 4 μέτρων. Εγκυκλοπαίδεια Πάπυρος Λαρούς Μπριτάννικα, εκδ. 1978, 2006 Εγκυκλοπαίδεια Πάπυρος Λαρούς, εκδ. 1963 Εγκυκλοπαίδεια Δομή, εκδ. 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 Google Earth eetaa.gr
Skynyrd's Innyrds

Skynyrd's Innyrds είναι ο τίτλος της συλλογής τραγουδιών του αμερικανικού ροκ συγκροτήματος Lynyrd Skynyrd, η οποία κυκλοφόρησε τον Απρίλιο του 1989 μέσω της δισκογραφικής εταιρείας "MCA". Η συλλογή αποτελείται από κομμάτια που προέρχονται από τα πέντε στούντιο άλμπουμ του συγκροτήματος από την δεκαετία του '70, όπως και την συλλογή "Legend", η οποία είχε κυκλοφορήσει δύο χρόνια πριν από το "Skynyrd's Innyrds". Τον Ιούλιο του 2001, το άλμπουμ βραβεύθηκε ως πενταπλά πλατινένιο από την Recording Industry Association of America.

 "Sweet Home Alabama" (Ed King, Gary Rossington, Ronnie Van Zant) – 4:42 "Swamp Music" (Ed King, Ronnie Van Zant) – 3:32 "I Ain't the One" (Gary Rossington, Ronnie Van Zant) – 3:54 "Gimme Three Steps" (Allen Collins, Ronnie Van Zant) – 4:30 "Double Trouble" (Outtake version) (Allen Collins, Ronnie Van Zant) – 2:50 "Free Bird" (Outtake version) (Allen Collins, Ronnie Van Zant) – 10:08 "Truck Drivin' Man" (Ed King, Ronnie Van Zant) - 5:16 "Saturday Night Special" (Ed King, Ronnie Van Zant) – 5:07 "Workin' for MCA" (Ed King, Ronnie Van Zant) – 4:49 "What's Your Name?" (Gary Rossington, Ronnie Van Zant) – 3:32 "That Smell" (Allen Collins, Ronnie Van Zant) – 5:52 "Don't Ask Me No Questions" (Gary Rossington, Ronnie Van Zant) – 3:26 "Call Me the Breeze" (J.J. Cale) – 5:08 Skynyrd's Innyrds (άλμπουμ) Ηνωμένες Πολιτείες (RIAA Certification): 5 x πλατινένιος Τα τραγούδια του Skynyrd's Innyrds ηχογραφήθηκαν από τους εξής μουσικούς: Ρόνι Βαν Ζαντ - φωνητικά Άλεν Κόλινς - κιθάρα Στιβ Γκέινς - κιθάρα, φωνητικά Γκάρι Ρόζιγκτον - κιθάρα Τζεφ Κονόβερ - φυσαρμόνικα Γουέιν Πέρκινς - κιθάρα Μπίλι Πάουελ - πλήκτρα Γκρεγκ Γουόκερ - μπάσο Λέον Γουίλκισον - μπάσο Εντ Κινγκ - μπάσο Ρίκι Μέντλοκ - τύμπανα, φωνητικά, μαντολίνο Μπομπ Μπερνς - τύμπανα The Honkettes - φωνητικά Τιμ Σμιθ - φωνητικά Μπάρι Χάργουντ - ντόμπρο Skynyrd's Innyrds - Lynyrd Skynyrd | Songs, Reviews, Credits | AllMusic Lynyrd Skynyrd reviews, music, news - sputnikmusic Lynyrd Skynyrd - Skynyrd's Innyrds (Vinyl, LP) at Discogs
Φαζλούρ Ράχμαν Κχαν

Ο Φαζλούρ Ράχμαν Κχαν (Βεγγαλικά:ফজলুর রহমান খান) ήταν Μπαγκλαντεσιανός πολιτικός μηχανικός και αρχιτέκτονας, ο οποίος συνέβαλε στην εξέλιξη της παγκόσμιας σύγχρονης αρχιτεκτονικής. Έμεινε στην ιστορία για την αρχιτεκτονική κυρίως των υψηλών κτιρίων, δίνοντας την δυνατότητα για την θεμελίωση ουρανοξυστών. Παράδειγμα αποτέλεσε η κατασκευή του Γουίλις Τάουερ, ο οποίος ήταν ο υψηλότερος στον κόσμο από το 1973 για 25 έτη.

 Ο Φαζλούρ γεννήθηκε στις 3 Απριλίου του 1929 στην Ντάκα, κατά την εποχή της Βρετανικής Ινδίας όπου ανήκε και το Μπαγκλαντές. Ο ίδιος τελείωσε τις εκπαιδευτικές του σπουδές ως "Πολιτικός Μηχανικός" σε ένα κολλέγιο και σε δυο πανεπιστήμια: σε αυτό της χώρας του και τέλος στο Σικάγο αποκτώντας εκεί, δυο πτυχία μάστερ στα εξής: "Κατασκευή Δομικών έργων" και "Εφαρμοσμένη μηχανική" . Το 1967, έγινε νόμιμος Αμερικανός πολίτης. Ο ίδιος ήταν αυτός που εφάρμοσε την τεχνική των σωληνωτών θεμελίων, που ήταν κατασκευασμένα από χάλυβα. Αυτή την τεχνική ακολούθησε και σε άλλες του δουλειές, σε οποιοδήποτε κτίριο του ανέθεταν. Ο ίδιος είχε ισχυριστεί οτι ο "ατσάλινος σκελετός" των κτιρίων, δεν ήταν η μοναδική μέθοδος για την ανέγερση κτιρίων. Στον εργασιακό τομέα πρωτοεισχώρησε το 1955 δουλεύοντας για την SOM, μια τοπική αρχιτεκτονική και κατασκευαστική εταιρεία που υπήρχε στο Σικάγο. Η αξία του με την ιδιότητα που είχε, αποκτήθηκε κατά τις δεκαετίες του '60 και '70, λόγω των ξεχωριστών κατασκευών που έπραξε για το John Hancock Center όπου ήταν αποτελούμενο από 100 ορόφους και τον πύργο Σιρς (Γουίλις Τάουερ).
Αιθανοϋλοφθορίδιο

Το αιθανοϋλοφθορίδιο ή ακετυλοφθορίδιο με σύντομο συντακτικό τύπο CH3COF (συντομογραφικά AcF) είναι ένα ακυλαλογονίδιο. Με βάση το χημικό του τύπο έχει τα ακόλουθα πέντε (5) ισομερή θέσης: Φθοραιθανάλη, μια αλαλδεΰδες, με σύντομο συντακτικό τύπο CH3COF. Φθοροξυαιθένιο, ένας εστέρας του υποφθοριώδους οξέος (HOF), με σύντομο συντακτικό τύπο CH2=CHOF. 1-φθοραιθενόλη, μια ασταθής αλενόλη, με σύντομο συντακτικό τύπο CH2=C(F)OH, έλασσον ταυτομερές του αιθανοϋλοφθορίδιου. 2-φθοραιθενόλη, σε δύο (2) γεωμετρικά ισομερή, μια ασταθής αλενόλη, με σύντομο συντακτικό τύπο FCH=CHOH, έλασσον ταυτομερές της φθοραιθανάλης. φθοροξιράνιο, ένα αλογονοπαράγωγο του οξιρανίου.

 1. Με επίδραση Hg2F2 σε άλλο αιθανοϋλοαλογονίδιο (CH3COX): 2. Με επίδραση αιθανικού νατρίου (CH3COONa) σε βενζοϋλοφθορίδιο (PhCOF) Το βενζοϋλοφθορίδιο παράγεται συνήθως επιτόπου («in situ»), με επίδραση διφθοριούχου καλίου (KHF2) σε βενζοϋλοχλωρίδιο (PhCOCl): Με υδρόλυση μετατρέπεται σε αιθανικό οξύ Με επίδραση αλκοόλης (ROH) μετατρέπεται σε αιθανικό αλκυλεστέρα Με επίδραση αμμωνίας (NH3) μετατρέπεται σε αιθαναμίδιο: 1. Με επίδραση πρωτοταγών αμινών (RNH2) μετατρέπεται σε αιθαναλκυλαμίδιο: 2. Με επίδραση δευτεροταγών αμινών (RNHR΄) μετατρέπεται σε αιθανοδιαλκυλαμίδιο: Με επίδραση αιθανικού νατρίου μετατρέπεται σε ανυδρίτη αιθανικού οξέος: Ακετυλιώνει αρωματικών ενώσεων κατά Friedel-Crafts. Π.χ. από βενζόλιο παράγεται ακετυλοβενζόλιο: Με επίδραση μαγνησίου, παρουσία άνυδρου διαιθυλαιθέρα (|Et2O|), παράγεται ακετυλομαγνησιοφθορίδιο: 1. Με καταλυτική υδρογόνωση παράγεται αιθανάλη ή και αιθανόλη 2. Με LiAlH4 ή NaBH4 παράγεται απευθείας αιθανόλη:: Με επίδραση διαζωμεθανίου παράγεται τελικά προπανικό οξύ: Γ. Βάρβογλη, Ν. Αλεξάνδρου, Οργανική Χημεία, Αθήνα 1972 Α. Βάρβογλη, «Χημεία Οργανικών Ενώσεων», παρατηρητής, Θεσσαλονίκη 1991 SCHAUM'S OUTLINE SERIES, ΟΡΓΑΝΙΚΗ ΧΗΜΕΙΑ, Μτφ. Α. Βάρβογλη, 1999 Ασκήσεις και προβλήματα Οργανικής Χημείας Ν. Α. Πετάση 1982 Δημήτριου Ν. Νικολαΐδη: Ειδικά μαθήματα Οργανικής Χημείας, Θεσσαλονίκη 1983.
1119 Εύβοια

Η Εύβοια (Euboea) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,1. Ανακαλύφθηκε το 1927 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από το ομώνυμο ελληνικό νησί.

 Η μέση διάμετρος της Ευβοίας εκτιμάται σε 31,48 χιλιόμετρα. Ο φασματικός τύπος της είναι άγνωστος, ενώ το γεωμετρικό άλβεδό της είναι 0,0590. Η Εύβοια περιστρέφεται γύρω από τον εαυτό της μία φορά κάθε 11 ώρες και 25 λεπτά. Τροχιά από το JPL (Java) / Εφημερίδα
Αντόνι Ρουβιό ι Λιουκ

Ο Αντόνι Ρουβιό ι Λιουκ (Antoni Rubió i Lluch, Βαγιαδολίδ 24 Ιουλίου 1856 - Βαρκελώνη, 9 Ιουνίου 1937) ήταν καταλανός ιστορικός, διανοούμενος, διπλωμάτης κι ελληνιστής, γιος του ποιητή Ζοακίμ Ρουβιό ι Ορς. Θεωρείτα σημαντική μορφή στην εξέλιξη της καταλανικής ιστοριογραφίας και φιλολογίας, καθώς λειτούργησε για πολλούς ως σύνδεσμος μεταξύ της ρομαντικής σχολής της Καταλανικής Αναγέννησης και της νέας σχολής του καταλανικού Νοουσεντίσμε. Είναι από τους πρώτους διανοούμενους κι ερευνητές που χρησιμοποίησαν τα καταλανικά ως επιστημονική γλώσσα.

 Σπούδασε Φιλοσοφία και Φιλολογία στο Πανεπιστήμιο της Βαρκελώνης, όπου είχε ως καθηγητές τον καταλανό διανοούμενο Μανουέλ Μιλά ι Φοντανάλς και τον ελληνιστή Αντόνι Μπέργνες δε λας Κάσας και ως συμφοιτητή τον μετέπειτα φιλόλογο Μαρθελίνο Μενέντεθ Πελάγιο. Αποτέλεσε σημαντικός παράγοντας για την ανάπτυξη του τμήματος Καταλανικών Σπουδών και πρώτος πρόεδρος του Ινστιτούτου Καταλανικών Σπουδών. Είναι ένας από τους μεγαλύτερους καταλανούς ελληνιστές. Μετέφρασε στα καταλανικά και τα ισπανικά πλειάδα σύγχρονων συγγραφέων, όπως τους Βιζυηνό, Βικέλα (με τον οποίο τους ένωναν και δεσμοί φιλίας), Εφταλιώτη, Δροσίνη και Σολωμό. Επίσης συγκέντρωσε και δημοσίευσε πολλά έγγραφα σχετικά με την καταλανική παρουσία στην Ελλάδα, όντας ο μοναδικός που έχει εργαστεί επιστημονικά πάνω στις σχέσεις της Βυζαντινής Αυτοκρατορίας με το Στέμμα της Αραγόνας.Στις 6 Μαρτίου 1897 παρουσίασε στον πρόξενο της Ελλάδας στη Βαρκελώνη, Πέτρο Μουζόπουλο, ένα κείμενο που είχε συντάξει ο Ενρίκ Πρατ ντε λα Ρίβα και είχε ως τελικό αποδέκτη τον Γεώργιο Α΄, όπου εξέφραζε την υποστήριξη των καταλανιστικών κύκλων στη θέση της Ελλάδας στο Κρητικό Ζήτημα. Το κείμενο το είχε μεταφράσει ο ίδιος ο Ρουβιό, ενώ κατά τη διάρκεια της παράδοσης του κειμένου έκαναν την παρουσία τους καταλανικές σημαίες, κάτι που είχε ως αποτέλεσμα την αντίδραση της ισπανικής αστυνομίας. Το 1903 ορίστηκε τιμητικός πρόξενος της χώρας στη Βαρκελώνη, θέση που διατήρησε μέχρι το 1930. Προηγουμένως, το 1886, η ελληνική κυβέρνηση τον είχε παρασημοφορήσει ως Ιππότη του Τάγματος του Σωτήρος. Υπήρξε μέλος και της Φιλολογικού Συλλόγου Παρνασσός. Όσον αφορά την ιστορία, υπήρξε καθηγητής πολλών μετέπειτα καταλανών ιστορικών, όπως του Φεράν Σολντεβίλα και του Ραμόν ντ' Αβαδάλ.
Κλίφορντ Γκερτζ

Ο Κλίφορντ Γκερτζ (Clifford James Geertz, Σαν Φρανσίσκο, 23 Αυγούστου 1926 – 30 Οκτωβρίου 2006) ήταν Αμερικανός ανθρωπολόγος, καθηγητής του Ινστιτούτου Προηγμένης Έρευνας του Πρίνστον, Νιού Τζέρσεϋ.

 Μετά την υπηρεσία του στο αμερικανικό ναυτικό κατά τον Β' παγκόσμιο πόλεμο (1943-45), ο Γκερτζ σπούδασε στο Κολέγιο Άντιοχ (Antioch College), και στο πανεπιστήμιο Χάρβαρντ 1950, όπου κατέθεσε τη διδακτορική του διατριβή, το 1956. Δίδαξε σε πολλά εκπαιδευτικά ιδρύματα πριν ασχοληθεί με το τμήμα ανθρωπολογίας του πανεπιστημίου του Σικάγο (1960-70). Κατόπιν έγινε καθηγητής κοινωνιολογίας στο Ινστιτούτο Προηγμένης Έρευνας του Πρίνστον από το 1970 έως το 2000, όταν και έλαβε τον τίτλο του επίτιμου καθηγητή. Στο πανεπιστήμιο του Σικάγο ο Γκερτζ έγινε υπέρμαχος της «συμβολικής ανθρωπολογίας», η οποία δίνει ιδιαίτερη προσοχή στο ρόλο της σκέψης (των «συμβόλων») στην κοινωνία. Τα σύμβολα καθοδηγούν την πράξη. Ο πολιτισμός, σύμφωνα με τον Γκερτζ στο διάσημο έργο του Η ερμηνεία των πολιτισμών (1973), είναι «ένα σύστημα κληρονομημένων εννοιών, ιδέες που εκφράζονται με συμβολική μορφή, μέσω των οποίων οι άνθρωποι επικοινωνούν, ανταλλάσσουν και αναπτύσσουν τη γνώση τους για, αλλά και τη στάση τους προς τη ζωή». Η λειτουργία του πολιτισμού είναι η δημιουργία νοήματος για τον κόσμο, έτσι ώστε να γίνει κατανοήσιμος. Για τον Γκερτζ ο ρόλος των ανθρωπολόγων είναι να προσπαθούν (αν και δεν είναι δυνατόν να το επιτύχουν πλήρως) να ερμηνεύουν τα καθοδηγητικά σύμβολα κάθε πολιτισμού. Διεξήγαγε εκτεταμένη εθνογραφική έρευνα στην ΝΑ Ασία και τη Β Αφρική. Συνεισέφερε επίσης στη διατύπωση της κοινωνικής και πολιτισμικής θεωρίας και άσκησε σημαντική επίδραση στρέφοντας την ανθρωπολογία στη μελέτη των πλαισίων του νοήματος,μέσα στα οποία διάφοροι άνθρωποι ανά τον κόσμο ζουν τη ζωή τους. Εργάστηκε επίσης και θρησκειολογικά, ιδιαίτερα με το Ισλάμ και το εμπόριο που αναπτύσσεται στα παζάρια -θεμελιώδη έκφραση του ισλαμικού κόσμου- σε παραδοσιακές πολιτικές δομές, την οικογενειακή ζωή και τον τρόπο ζωής στα χωριά. Κατά τα τελευταία χρόνια της ζωής του εργάστηκε πάνω στο γενικό ζήτημα της εθνικής ποικιλομορφίας και της σημασίας της για τον σύγχρονο κόσμο. Συνεχιστής -και εν μέρει ερμηνευτής- του έργου του θεωρείται ο καθηγητής του Χάρβαρντ Στίβεν Γκρίνμπλατ (Stephen Greenblat). The Religion of Java (1960) - (Η Θρησκεία της Ιάβα) Pedlars and Princes (1963) - (Γυρολόγοι και Πρίγκιπες) Agricultural Innovation (1964) (Αγροτική ανανέωση) Islam Observed, Religious Development in Morocco and Indonesia (1968) - (Παρατηρώντας το Ισλάμ: θρησκευτική ανάπτυξη στο Μαρόκο και την Ινδονησία) The Interpretation of Cultures (1973) - (Η ερμηνεία των πολιτισμών) Negara: The Theater State in Nineteenth Century Bali (1980) - (Νεγκάρα: η πόλις-θέατρο στο Μπαλί του 19ου αι.) Local Knowledge (1983) - (Τοπική γνώση) Works and Lives (1988) - (Έργα και Βίοι) HyperGeertz WorldCatalogue Αρχειοθετήθηκε 2021-04-21 στο Wayback Machine. Τεκμηρίωση όλων των έργων του Κλίφορντ Γκερτζ σε όλες τις γλώσσες Εκδόσεις στα Ελληνικά Συνέντευξη του Κλίφορντ Γκερτζ(video) thirteen.org - Γκερτζ
Ιδιωτικοποίηση

Η ιδιωτικοποίηση ή και αποκρατικοποίηση είναι η διαδικασία ανάληψης των ευθυνών ενός νομικού προσώπου που ανήκει σε κάποια κυβέρνηση από ένα φυσικό πρόσωπο μέσω της πώλησης των μετοχών ή της υπογραφής συμβολαίων. Ο νέος ιδιοκτήτης έχει ή την πλήρη ελευθερία ή την εντολή να εφαρμόζει κυβερνητικά εντολές. Ένας άλλος ορισμός είναι η αγορά μερικών ή όλων των εκκρεμών μετοχών μιας δημόσιας εισηγμένης εταιρείας από ιδιώτες επενδυτές ή η πώληση κρατικής επιχείρησης ή εταιρείας που ανήκει σε δήμους σε ιδιώτες. Στην περίπτωση μιας κερδοσκοπικής εταιρείας, οι μετοχές δεν διαπραγματεύονται πλέον σε χρηματιστήριο, καθώς η εταιρεία έγινε ιδιωτική μέσω ιδιωτικών συμμετοχών. Υπάρχει βέβαια και η περίπτωση της επανιδιωτικοποίησης, δηλαδή της επιστροφής μιας κρατικοποιημένης εταιρείας στον προηγούμενο ιδιοκτήτη της.

 Τρόποι ιδιωτικοποίησης: Με την απευθείας πώληση μέρους ή του συνόλου μιας επιχείρησης. Οι κρατικές ή δημοτικές αρχές μπορούν να πωλούν το σύνολο ή μέρος μιας επιχείρησης. Όταν πωλείται μόνο ένα μέρος μιας επιχείρησης, οι αρμόδιες δημόσιες αρχές διατηρούν κάποια δυνατότητα συμμετοχής στη διαχείριση (όταν ιδιωτικοποιείται ποσοστό μικρότερο του 50%) ή ελέγχου (όταν ιδιωτικοποιείται ποσοστό που φτάνει το λιγότερο 50%+1). Με την πώληση μετοχών της επιχείρησης στο χρηματιστήριο, μια διαδικασία γνωστή ως μετοχοποίηση. Σε αυτή την επιλογή, η επιχείρηση μπορεί να αποκτήσει μεγάλο αριθμό μικρών ιδιοκτητών. Μέσω μαζικών ιδιωτικοποιήσεων. Με αυτό τον τρόπο ιδιωτικοποίησης της επιχείρησης, ο πληθυσμός παρέχεται με κουπόνια (ομόλογα), με τα οποία ο πληθυσμός μπορεί να αγοράσει μετοχές στις ιδιωτικοποιημένες επιχειρήσεις.Υπάρχουν αποκλίνουσες απόψεις μεταξύ των οικονομολόγων, τόσο για τα οφέλη όσο και για τις ζημιές τόσο των διαφόρων τύπων όσο και για την ίδια τη διαδικασία ιδιωτικοποίησης.
Ζοάο Πέντρο Αλμέιντα Μασάντο

Ο Ζοάο Πέντρο Αλμέιντα Μασάντο (γεννημένος στις 3 Απριλίου 1993), γνωστός ως Ζοάο Πέντρο, είναι Πορτογάλος ποδοσφαιριστής ο οποίος αγωνίζεται ως μέσος για λογαριασμό του Απόλλωνα Σμύρνης ως δανεικός από τους Λος Άντζελες Γκάλαξι.

 Γεννημένος στο χωριό Βερμίλ του Γκιμαράες, ο Ζοάο Πέντρο ξεκίνησε την ενασχόληση με το ποδόσφαιρο από τα τμήματα υποδομής της τοπικής Βιτόρια Γκιμαράες σε ηλικία 12 ετών. Πραγματοποίησε το ντεμπούτο του με τη δεύτερη ομάδα στις 11 Νοεμβρίου 2012, εισερχόμενος στον αγωνιστικό χώρο ως αλλαγή στο 73ο εντός έδρας αναμέτρησης για την Σεγκούντα Λίγκα με αντίπαλο την ΚΦ Ος Μπελενένσες, η οποία ολοκληρώθηκε με ισόπαλο αποτέλεσμα 0–0.Η πρώτη συμμετοχή του Ζοάο Πέντρο με την πρώτη ομάδα του συλλόγου σε επίσημες αναμετρήσεις – και στην Πριμέιρα Λίγκα – έλαβε χώρα στις 4 Μαΐου 2014, εισερχόμενος ως αλλαγή κατά τη διάρκεια των καθυστερήσεων εκτός έδρας αναμέτρησης με τελικό αποτέλεσμα 0–0, με αντίπαλο την Ακαντέμικα ντε Κοΐμπρα. Τη σεζόν 2014-15 ξεκίνησε ως βασικός σε 42 αναμετρήσεις με τη δεύτερη ομάδα του συλλόγου, στην διάρκεια των οποίων πέτυχε, συνολικά, ένα τέρμα, συμβάλλοντας, με αυτό τον τρόπο, ώστε η ομάδα να ολοκληρώσει την σεζόν στην ένατη θέση του πρωταθλήματος της δεύτερης κατηγορίας. Ο Ζοάο Πέντρο πέτυχε το μοναδικό τέρμα του με την πρώτη ομάδα της Βιτόρια στις 18 Δεκεμβρίου 2016, αγωνιζόμενος σε ολόκληρη τη διάρκεια εντός έδρας νίκης με σκορ 3–1 επί της Βιτόρια ντε Σετούμπαλ. Στις 19 Ιανουαρίου 2017, ο Ζοάο Πέντρο υπέγραψε συμβόλαιο συνεργασίας με τους Λος Άντζελες Γκάλαξι. Πραγματοποίησε το ντεμπούτο του στη Μέιτζορ Λιγκ Σόκερ στις 4 Μαρτίου, ξεκινώντας ως βασικός και δεχόμενος κίτρινα κάρτα σε εντός έδρας ήττα της ομάδας του με σκορ 1–2 απέναντι στην ΦΚ Ντάλας στο StubHub Center. Πέτυχε το πρώτο τέρμα του στη συγκεκριμένη διοργάνωση στις 28 Μαΐου, συμβάλλοντας στην επίτευξη εκτός έδρας νίκης της ομάδας του με σκορ 4–2 απέναντι στους Σαν Χοσέ Έρθκουεϊκς.Στις 20 Αυγούστου 2018, ο Ζοάο Πέντρο μεταγράφηκε στον Απόλλωνα Σμύρνης της Σούπερ Λίγκα ως δανεικός. João Pedro στο footballzz.co.uk (Πορτογαλικά) João Pedro στο ForaDeJogo (Αγγλικά) Προφίλ João Pedro στο Soccerway
Λάχτι

Το Λάχτι (φινλανδικά: Lahti) είναι πόλη στη Νότια Φινλανδία, καθώς και μία από τις μεγαλύτερες πόλεις της χώρας. Βρίσκεται στις όχθες της λίμνης Βεσιγιάρβι. Το όνομα της πόλης σημαίνει ακτή. Επίσης, είναι γνωστή για τη Φιλοξενία Παγκόσμιων Χειμερινών Αγώνων Σκι. Ο πληθυσμός της ανέρχεται σε 118.119 κατοίκους (2016).

 Το χωριό αρχικά αναφέρθηκε για πρώτη φορά σε έγγραφο του 1445. Βρισκόταν στον εμπορικό δρόμο που συνέδεε τις πόλεις Χαμεενλίνα και Βίμποργκ. Μετά τη δημιουργία της σιδηροδρομικής γραμμής Ριιχιμάκι-Αγία Πετρούπολη το 1870, η πόλη μετατράπηκε σε σημαντικό εμπορικό και βιομηχανικό κέντρο. Στις 19 Ιουνίου 1877, ξέσπασε μια πυρκαγιά που απείλησε ολόκληρη την πόλη. Το 1903, ο τσάρος Νικόλαος Β' ίδρυσε την πόλη του Λάχτι. Το χωριό που κατοικούνταν από 200 άτομα μετατράπηκε σύντομα σε μία πόλη με 8.000 κατοίκους. Κατά τη δεκαετία του 1930, η πόλη ήταν μία από τις πιο γρήγορα ανεπτυγμένες πόλεις της Φινλανδίας, φτάνοντας σε πληθυσμό τους 30.000 κατοίκους πριν από τον Β' Παγκόσμιο Πόλεμο. Μετά τον πόλεμο, το Λάχτι φιλοξένησε περίπου 10.000 πρόσφυγες από την Καρελία. Το 1975, ωστόσο, η ανάπτυξη της πόλης μειώθηκε σημαντικά και, έκτοτε, αναπτύσσεται με χαμηλούς ρυθμούς. Το Λάχτι έχει αδερφοποιηθεί με τις παρακάτω πόλεις: Άκουρεϊρι, Ισλανδία Ώλεσουντ, Νορβηγία Βεστερός, Σουηδία Γκάρμις-Παρτενκίρχεν, Γερμανία Ζαπορίζια, Ουκρανία Καλούγκα, Ρωσία Μοστ, Τσεχία Νάρβα, Εσθονία Ντεγιάνγκ, Κίνα Πετς, Ουγγαρία Ράντερς, Δανία Σουλ, Γερμανία Lahti.fi – Λάχτι Lahti info – Λάχτι
Just Say Ozzy

Το Just Say Ozzy είναι ΕΡ του προσωπικού συγκροτήματος του βρετανού τραγουδιστή της χέβι μέταλ μουσικής, Ozzy Osbourne, το οποίο κυκλοφόρησε τον Μάρτιο του 1990 μέσω της δισκογραφικής εταιρείας "Epic Records". Οι ηχογραφήσεις πραγματοποιήθηκαν στο "Brixton Academy" του Λονδίνου, αλλά το μουσικό κομμάτι επανηχογραφήθηκε στα "Electric Lady Studios" της Νέας Υόρκης, με τον ήχο του κοινού να διατηρείται. Αυτό ήταν ένα από τα άλμπουμ του καλλιτέχνη τα οποία δεν επανεκδόθηκαν το 2002, μαζί με τον υπόλοιπο κατάλογο του Ozzy Osbourne, παρά την επιτυχία που γνώρισε σκαρφαλώνοντας στο # 58 του Billboard για να γίνει χρυσό το 1993.

 1. Miracle Man (Osbourne, Wylde, Daisley) - 4:01 2. Bloodbath in Paradise (Osbourne, Wylde, Daisley, Castillo, Sinclair) - 5:00 3. Shot in the Dark (Osbourne, Soussan) - 5:33 4. Tattoed Dancer (Osbourne, Wylde, Daisley) - 3:47 5. Sweet Leaf (Osbourne, Iommi, Butler, Ward) - 3:22 6. War Pigs (Osbourne, Iommi, Butler, Ward) - 8:24 Just Say Ozzy (ΕΡ σινγκλ) Επίσημη κυκλοφορία: 17 Μαρτίου 1990 Just Say Ozzy (άλμπουμ)Ηνωμένες Πολιτείες (RIAA Certification): Χρυσός Το "Just Say Ozzy EP" ηχογραφήθηκε από τους εξής μουσικούς: Ozzy Osbourne - φωνητικά Ζακ Γουάιλντ - κιθάρα Γκίζερ Μπάτλερ - μπάσο Ράντι Καστίγιο - τύμπανα Τζον Σινκλέρ - πλήκτρα Just Say Ozzy EP - Ozzy Osbourne | Songs, Reviews, Credits, Releases | AllMusic Ozzy Osbourne - Just Say Ozzy EP User Opinions - sputnikmusic Ozzy Osbourne - Just Say Ozzy - Encyclopaedia Metallum: The Metal Archives
Δημήτριος Γκλαβάς

Ο Δημήτριος Γκλαβάς (Πάτρα, 1926 - Αθήνα, 25 Φεβρουαρίου 2010) ήταν Έλληνας δημοσιογράφος, πρόεδρος της Ενώσεως Συντακτών Ημερησίων Εφημερίδων Αθηνών (ΕΣΗΕΑ) και ιδρυτής και πρώτος πρόεδρος της Πανελλήνιας Ομοσπονδίας Ενώσεων Συντακτών (ΠΟΕΣΥ).

 Πολέμησε στην αντίσταση κατά των Ιταλών και Γερμανών κατακτητών και αργότερα εξορίστηκε στη Μακρόνησο λόγω των αριστερών του πεποιθήσεων. Μετά την εξορία του, τελείωσε τις σπουδές του στη Νομική Σχολή Αθηνών. Επιδόθηκε στη δημοσιογραφία, στο πολιτικό, εκπαιδευτικό και ελεύθερο ρεπορτάζ. Εργάστηκε στο ραδιόφωνο (ΕΙΡ) και σε πολλές εφημερίδες, όπως «Αθηναϊκή», «Εξπρές», «Νέα Πολιτεία» και «Ελευθεροτυπία».Εκλέχθηκε πρόεδρος της ΕΣΗΕΑ, ενώ πρωτοστάτησε και στην ίδρυση της ΠΟΕΣΥ, της οποίας διατέλεσε πρόεδρος από ιδρύσεώς της μέχρι και το 2004.Στην δεύτερη κυβέρνηση του Ανδρέα Παπανδρέου διατέλεσε υπηρεσιακός υφυπουργός Προεδρίας της Κυβέρνησης από τις 2 Ιουνίου 1989 ως τις 2 Ιουλίου 1989.Πέθανε τον Φεβρουάριο του 2010, σε ηλικία 84 ετών, και κηδεύτηκε από τον ιερό ναό Αγίων Θεοδώρων στο Πρώτο Νεκροταφείο Αθηνών. «Μνήμη Κωνσταντίνου Π. Καλλιγά», Εκδόσεις Παπαζήση (1997, συμμετοχή)
Εμβόλιο κατά της ευλογιάς

Το εμβόλιο κατά της ευλογιάς ήταν το πρώτο εμβόλιο που αναπτύχθηκε κατά μιας μεταδοτικής νόσου. Το 1796 ο Βρετανός γιατρός Έντουαρντ Τζένερ απέδειξε ότι μια μόλυνση από τον ήπιο ιό της δαμαλίτιδας προσέφερε ανοσία έναντι του θανατηφόρου ιού της ευλογιάς. Ένα φυσικό εμβόλιο χρησιμοποιήθηκε μέχρι την εμφάνιση του σύγχρονου εμβολίου της ευλογιάς τον 19ο αιώνα. Από το 1958 έως το 1977, ο ΠΟΥ διεξήγαγε μια παγκόσμια εκστρατεία εμβολιασμού που εξάλειψε την ευλογιά, καθιστώντας την ως την μοναδική ανθρώπινη ασθένεια που εξαλείφθηκε με εμβόλιο. Παρόλο που ο συνηθισμένος εμβολιασμός για την ευλογιά δεν εκτελείται πλέον στο ευρύ κοινό, το εμβόλιο εξακολουθεί να παράγεται για την προστασία από την βιοτρομοκρατία και τον βιολογικό πόλεμο.

 Ο λατινογενής όρος για το εμβόλιο σε διάφορες ευρωπαϊκές γλώσσες, λ.χ. αγγλ. vaccine, γαλλ. vaccin, προέρχεται από την λατινική λέξη που αναφέρεται στην αγελάδα, η οποία αντικατοπτρίζει την προέλευση του εμβολιασμού κατά της ευλογιάς. Στα ελληνικά το σχετικό σημασιολογικό δάνειο "δαμαλισμός" έχει χρησιμοποιηθεί στο παρελθόν αποκλειστικά για τον εμβολιασμό κατά της ευλογιάς. Ωστόσο, η ακριβής προέλευση του εμβολίου κατά της ευλογιάς παραμένει ασαφής. Metzger W, Mordmueller BG (2007). Metzger, Wolfram, επιμ. «Vaccines for preventing smallpox». Cochrane Database Syst Rev (3): CD004913. doi:10.1002/14651858.CD004913.pub2. PMID 17636779. «Vaccination» Εγκυκλοπαίδεια Μπριτάννικα 27 (11η έκδοση) 1911, σσ. 831–834 Smallpox Vaccine: Contraindications, Administration, and Adverse Reactions Αρχειοθετήθηκε 2008-07-20 στο Wayback Machine. CDC Smallpox Home Quick Guide to Preexposure Smallpox Vaccination Αρχειοθετήθηκε 2013-05-23 στο Wayback Machine. Early smallpox Vaccination Certificate Norway 1821 GG Archives. Norwegian and English Text
Παγκόσμιο Κύπελλο Ποδοσφαίρου Ενόπλων

To Παγκόσμιο Κύπελλο Ποδοσφαίρου Ενόπλων (αγγλ.: World Military Cup) ή Παγκόσμιο Πρωτάθλημα του ΣΙΣΜ, όπως είναι γνωστό στην Ελλάδα, είναι διεθνής ποδοσφαιρική διοργάνωση μεταξύ των Εθνικών Ομάδων Ενόπλων διαφόρων χωρών. Τη διοργανώνει το Διεθνές Συμβούλιο Στρατιωτικού Αθλητισμού ή ΣΙΣΜ όπως έχει επικρατήσει στα ελληνικά από τα γαλλικά αρχικά: CISM (γαλ. Conseil International du Sport Militair).

 Η διοργάνωση ξεκίνησε το 1946. Η αρχική ονομασία ήταν World Military Championship: Παγκόσμιο Πρωτάθλημα Ενόπλων ή Παγκόσμιο Στρατιωτικό Πρωτάθλημα. Το 2001 καθιερώθηκε η σημερινή ονομασία: World Military Cup: Παγκόσμιο Κύπελλο Ενόπλων ή Παγκόσμιο Στρατιωτικό Κύπελλο. Ως το 1969 διεξαγόταν κάθε χρόνο. Στη συνέχεια καθιερώθηκε η διεξαγωγή ανά διετία τις μονές χρονιές, με εξαίρεση τη διοργάνωση του 1971 που διεξήχθη το 1972 και του 1985 που ματαιώθηκε. Από το 1995 που καθιερώθηκαν οι Παγκόσμιοι Στρατιωτικοί Αγώνες (αγγλ.: Military World Games) όλων των αθλημάτων, ένα είδος στρατιωτικής ολυμπιάδας που γίνεται ανά τετραετία, εντάχτηκε και το παγκόσμιο ποδοσφαιρικό τουρνουά αλλά διεξάγεται και την ενδιάμεση διετία ανεξάρτητα. Η Ελλάδα έχει ιδιαίτερη επιτυχία στο παγκόσμιο πρωτάθλημα ενόπλων με δέκα τίτλους και τρεις τρίτες θέσεις. Συνολικά έχει αγωνιστεί σε δέκα τελικούς. Στο πρωτάθλημα ενόπλων έχει επιδείξει την μεγαλύτερη διεθνή ποδοσφαιρική διάκριση της η Κύπρος, όταν τερμάτισε τέταρτη το 1995. Το 2001 ξεκίνησε η αντίστοιχη γυναικεία διοργάνωση, το Παγκόσμιο Στρατιωτικό Πρωτάθλημα Γυναικών: World Military Women's Championship. * Διεξήχθη στο πλαίσιο των Παγκόσμιων Στρατιωτικών Αγώνων. Τίτλοι ανά χώρα: 8: Ιταλία: 1950, 1951, 1956, 1959, 1973, 1987, 1989, 1991 6: Ελλάδα: 1952, 1962, 1963, 1968, 1969, 1997. 5: Γαλλία: 1948, 1949, 1957, 1964, 1995. 5: Αίγυπτος: 1993, 1999, 2001, 2005, 2007. 4: Βέλγιο: 1947, 1953, 1954, 1960. 4: Τουρκία: 1955, 1961, 1966, 1967. 4: Ιράκ: 1972, 1977, 1979, 2013. 2: Κουβέιτ: 1981, 1983. 2: Αλγερία: 2011, 2015. 1: Αγγλία: 1946 1: Πορτογαλία: 1958 1: Ισπανία: 1965 1: Γερμανία: 1975 1: Βόρεια Κορέα: 2003 1: Ομάν: 2017 1: Μπαχρέιν: 2019 Διεξήχθη στο πλαίσιο των Παγκόσμιων Στρατιωτικών Αγώνων. 5: Βραζιλία: 2009, 2010, 2011, 2015, 2018. 4: Γερμανία: 2001, 2003, 2008, 2012. 2: Ολλανδία: 2004, 2006. 2: Βόρεια Κορέα: 2007, 2019. 2: Γαλλία: 2016, 2022. 1: ΗΠΑ: 2002. 1: Νότια Κορέα : 2023. RSSSF (men) RSSSF (women)
Αουρόρα Πάβλοβνα Ντεμίντοβα

Η Αουρόρα Πάβλοβνα Ντεμίντοβα ντι Σαν Ντονάτο (2/3 Νοεμβρίου 1873 στο Κίεβο – 28 Ιουνίου (OS: 16 Ιουνίου) 1904 στο Τορίνο) ήταν Ρωσίδα ευγενής και εκ γενετής μέλος του Οίκου Ντεμίντοφ.

 Η Αουρόρα γεννήθηκε ως η μεγαλύτερη κόρη του Πάβελ Πάβλοβιτς Ντεμίντοφ, 2ου πρίγκιπα του Σαν Ντονάτο και της δεύτερης συζύγου του, της πριγκίπισσας Έλενα Πέτροβνα Τρουμπετσκόυ (1853-1917). Ο πατέρας της ήταν ο γιος της Σουηδοφιλανδέζας φιλανθρώπου Αουρόρα Στγέρνβαλ φον Βαλέεν και του Ρώσου συζύγου της, Πάβελ Νικολαίεβιτς Ντεμίντοφ. Η μητέρα της ήταν κόρη του Πρίγκιπα Πέτρου Νικητίτς Τρουμπέτσκι (1826-1880) και της Πριγκίπισσας Ελισάβετ Μπελοσέλσκι-Μπελοζέρσκι. Παντρεύτηκε τον Πρίγκιπα Αρσένιο της Σερβίας, στην Αγία Πετρούπολη την 1η Μαΐου 1892. Είχαν έναν γιο, τον πρίγκιπα Παύλο της Γιουγκοσλαβίας, ο οποίος αργότερα έγινε ο αντιβασιλέας της Γιουγκοσλαβίας. Αυτή και ο Αρσένιος χώρισαν το 1896 λόγω της περιπέτειας της Αουρόρα με έναν νεαρό βαρόνο φον Μέγιεντορφ-Ουέξκουλ. Ο καρπός αυτής της «περιπέτειας» ήταν η γέννηση των διδύμων, του Νικολάι (1895-1933) και του Σεργκέι (1895-1912). Ο Νικολάι είναι, επίσης, θαμμένος δίπλα στη μητέρα του στο ρωσικό νεκροταφείο της Νίκαιας. Παντρεύτηκε έναν Ιταλό τον Κόμη Νικολά Τζιοβάνι Μαρί ντι Νογκέρα (Έμπολι, 15 Ιουνίου 1875 - Γένοβα 1η Απριλίου 1944) στις 4 Νοεμβρίου 1897, με τον οποία είχε τέσσερα παιδιά: Έλενα Αουρόρα, Αλμπέρτο, Τζιοβάνι και Αμεντέο ντι Νογκέρα. Πέθανε στις 16 Ιουνίου 1904 στο Τορίνο και θάφτηκε στο Ρωσικό Ορθόδοξο Κοιμητήριο, Νίκαια (Γαλλία). http://awt.ancestry.com/cgi-bin/igm.cgi?op=GET&db=samspage&id=I38537&ti=5538 https://web.archive.org/web/20100620054813/http://jssgallery.org/Essay/Italy/Demidoff/Princess_Aurore_Pavlona_Demidoff.htm
Σκηνοθέτης

Σκηνοθέτης ονομάζεται το πρόσωπο που αποφασίζει και κατευθύνει τη δημιουργία των επιμέρους σκηνών ενός οπτικοακουστικού έργου με βάση το σενάριο. Ο σκηνοθέτης οριοθετεί το περιβάλλον, αποφασίζει τη χρονική διάρκεια της σκηνής και καθοδηγεί τους ηθοποιούς έτσι ώστε η σκηνή τελικά να παρουσιάζει στον θεατή αυτό που οραματίζεται ο ίδιος, με βάση το σενάριο. Στις κινηματογραφικές παραγωγές κατευθύνει επίσης τις γωνίες λήψης των σκηνών.

 Ένας σκηνοθέτης αναλυτικότερα, είναι υπεύθυνος για κάθε πτυχή ενός οπτικοακουστικού έργου. Αναπτύσσει ένα όραμα γι’ αυτό, αποφασίζει πώς πρέπει να δείχνει και τι θα έπρεπε να αποκομίσει το κοινό από αυτό. Κατά κάποιο τρόπο είναι ο κύριος αφηγητής μιας ιστορίας. Στην Ευρωπαϊκή Ένωση ο σκηνοθέτης θεωρείται ένας από τους πνευματικούς δημιουργούς του έργου και έχει πνευματικά δικαιώματα σε αυτό.Οι σκηνοθέτες υιοθετούν διάφορες προσεγγίσεις ως προς τον τρόπο δουλειάς τους. Μερικές από αυτές είναι: Καθορισμός ενός γενικού πλαισίου αφήνοντας κατόπιν τους ηθοποιούς να αυτοσχεδιάσουν το διάλογο. Έλεγχος της παραμικρής λεπτομέρειας και απαίτηση από τους ηθοποιούς να ακολουθούν επακριβώς τις οδηγίες που τους δίνονται. Η δουλειά του σκηνοθέτη σε θεατρικά δρώμενα συνήθως τελειώνει με την έναρξη των παραστάσεων. Αρκετοί σκηνοθέτες όμως κάνουν σκηνοθετικές παρεμβάσεις και ανάμεσα στις παραστάσεις, παίρνοντας υπόψη τους τις αντιδράσεις του κοινού. Ιστορικά Ήδη στην αρχαία Ελλάδα συνήθως, οι ίδιοι οι συγγραφείς, «δίδασκαν» το έργο στους ηθοποιούς. Η πράξη αυτή μπορεί να σήμερα να χαρακτηριστεί σαν σκηνοθεσία. Η δουλειά του σκηνοθέτη περιλαμβάνει τη συνεργασία με πάρα πολλούς συντελεστές ενός έργου. Στα κινηματογραφικά έργα, επειδή ο μοντέρ αποφασίζει ποιες από τις σκηνές, με ποια διάρκεια και ποια σειρά θα παιχτούν, πιθανώς μεταβάλλοντας την ιδέα του σκηνοθέτη, αρκετοί σκηνοθέτες επιδιώκουν να αναλάβουν και αυτόν τον ρόλο. Η πρακτική αυτή είναι πιο διαδεδομένη στην Ευρώπη. Επιπλέον προσεγγίσεις που μπορεί να έχει ένας σκηνοθέτης κινηματογραφικού έργου: Πολλαπλές λήψεις της ίδιας σκηνής Ανάληψη σκηνοθεσίας, φωτογραφίας και μοντάζ. Η σκηνοθεσία τηλεοπτικής εκπομπής είναι διαδικασία η οποία εξαρτάται από το αν η εκπομπή είναι σύγχρονη ή βιντεοσκοπούμενη. Στη «σύγχρονη» ο σκηνοθέτης συνήθως βρίσκεται σε συνεχή επικοινωνία με τους εμφανιζόμενους συντελεστές μέσω διαφόρων μεθόδων (ακουστικά, auto cue κλπ), αποφασίζει για το ποια κάμερα θα προβληθεί ώστε να διαμορφώνει σε πραγματικό χρόνο τις σκηνές που εμφανίζει η τηλεοπτική οθόνη. Τη δουλειά όμως αυτή μπορεί να αναλάβουν πλέον άλλοι επαγγελματίες, στηριζόμενοι στις οδηγίες του σκηνοθέτη.
Ρέιτσελ Μπράις

Η Ρέιτσελ Μπράις (αγγλ.: Rachel Brice, 15 Ιουνίου 1972) είναι Αμερικανίδα χορεύτρια και χορογράφος. Εργάστηκε ως επαγγελματίας χορεύτρια για το American Tribal Style Belly Dance, το οποίο προήλθε από το στυλ του χορού της κοιλιάς.

 Γεννήθηκε στις 15 Ιουνίου 1972 στο Σιάτλ της Ουάσινγκτον και αποφοίτησε από το Κρατικό Πανεπιστήμιο του Σαν Φρανσίσκο. Έμαθε γιόγκα και χορό της κοιλιάς σε ηλικία 17 ετών. Ανακάλυψε τον κόσμο του χορού το 1988 παρακολουθώντας την παράσταση του Hahbi'Ru στο Renaissance Faire στη Βόρεια Καρολίνα, όπου έμαθε τον χορό της κοιλιάς από τον Atesh, διευθυντή της Atesh Dance Company. Αφού εξασκήθηκε για λίγο στη γιόγκα, άρχισε να διδάσκει γιόγκα το 1996 με τη βοήθεια του εκπαιδευτή γιόγκα Έριχ Σίφμαν.Είναι χορεύτρια από το 1999 και στις αρχές της δεκαετίας του 2000 έκανε μαθήματα χορού της κοιλιάς με την Καρολένα Νερίτσιο και την Τζιλ Πάρκερ. Το 2001 προσλήφθηκε από τον παραγωγό δίσκων Μάιλς Κόπλαντ Γ΄. Το 2002, εμφανίστηκε και περιόδευσε με τους Bellydance Superstars, μια χορευτική εταιρεία που ειδικεύεται στον χορό της κοιλιάς που ιδρύθηκε στο Σαν Φρανσίσκο της Καλιφόρνια. Έχει επίσης κυκλοφορήσει μια σειρά μουσικών CD όπου έχει δημιουργήσει DVD για χορό της κοιλιάς για εκπαιδευτική χρήση και ερμηνεία, καθώς και τραγούδια που χρησιμοποιούνται σε παραστάσεις. Το 2003, ίδρυσε την The Indigo Belly Dance Company, μια ομάδα χορού που ειδικεύεται στον χορό της κοιλιάς στο Σαν Φρανσίσκο, και ερμήνευσε το American Tribal Style Belly Dance, ένα στυλ που προέρχεται από τον χορό της κοιλιάς. Έχει επίσης πραγματοποιήσει εργαστήρια σε ΗΠΑ, Ευρώπη, Ασία και Αυστραλία, ενώ κυκλοφόρησε εκπαιδευτικά βίντεο με επίκεντρο τη γιόγκα και τον χορό της κοιλιάς. Ίδρυσε επίσης το Studio Datura στο Πόρτλαντ του Όρεγκον, όπου ξεκίνησε το Πρόγραμμα προσέγγισης 8 στοιχείων στο χορό της κοιλιάς. Το 2012, ίδρυσε το Datura Online, ένα διαδικτυακό στούντιο διδασκαλίας για γιόγκα και χορό της κοιλιάς. Bellydance Superstars Live in Paris: Folies Bergere Bellydance Superstars Solos in Monte Carlo Bellydance Superstars Tribal Fusion: Yoga, Isolations and Drills a Practice Companion with Rachel Brice Rachel Brice: Belly Dance Arms and Posture Serpentine: Belly Dance with Rachel Brice (DVD, βίντεο) Επίσημος ιστότοπος Ρέιτσελ Μπρίς (Αγγλικά) Επίσημος ιστότοπος Datura Online (Αγγλικά) Επίσημος ιστότοπος Studio Datura (Αγγλικά)
Blue Wild Angel: Live at the Isle of Wight

Blue Wild Angel: Live at the Isle of Wight είναι ο τίτλος του διπλού, ζωντανά ηχογραφημένου άλμπουμ του Τζίμι Χέντριξ, το οποίο κυκλοφόρησε σε μορφή CD το Νοέμβριο του 2002 μέσω της δισκογραφικής εταιρείας "MCA Records". Το άλμπουμ κυκλοφόρησε και σε έκδοση μονού CD, όπως και DVD.Η αρχική κυκλοφορία που περιελάμβανε μέρος των συγκεκριμένων ηχογραφήσεων ήταν το "Isle of Wight" του 1971. Η ηχογράφηση του δίσκου πραγματοποιήθηκε στις 31 Αυγούστου του 1970 στο φεστιβάλ "Isle of Wight" της Αγγλίας, την τελευταία επίσημη εμφάνιση του συγκροτήματος πριν τον θάνατο του Χέντριξ, τρεις εβδομάδες αργότερα.

 1. God Save the Queen (traditional) - 3:542. Sgt. Pepper's Lonely Hearts Club Band (Lennon, McCartney) - 0:493. Spanish Castle Magic (Hendrix) - 5:094. All Along the Watchtower (Dylan) - 5:395. Machine Gun (Hendrix) - 22:106. Lover Man (Hendrix) - 2:587. Freedom (Hendrix) - 4:368. Red House (Hendrix) - 11:369. Dolly Dagger (Hendrix) - 6:0110. Midnight Lightning (Hendrix) - 6:23 1. Foxey Lady (Hendrix) - 9:112. Message to Love (Hendrix) - 6:233. Hey Baby (New Rising Sun) (Hendrix) - 6:584. Ezy Ryder (Hendrix) - 4:345. Hey Joe (Roberts) - 4:326. Purple Haze (Hendrix) - 3:317. Voodoo Child (Slight Return) (Hendrix) - 8:168. In from the Storm (Hendrix) - 6:14 Blue Wild Angel: Live At The Isle Of Wight (άλμπουμ)Επίσημη κυκλοφορία: 12 Νοεμβρίου 2002 Οι μουσικοί οι οποίοι ηχογράφησαν το "Blue Wild Angel: Live At The Isle Of Wight" είναι οι εξής: Τζίμι Χέντριξ - κιθάρα, φωνητικά Μπίλι Κοξ - μπάσο Μιτς Μίτσελ - τύμπανα Blue Wild Angel: Live At The Isle Of Wight - Jimi Hendrix | Songs, Reviews, Credits, Awards | AllMusic Jimi Hendrix - Blue Wild Angel: Live At The Isle Of Wight at Discogs Blue Wild Angel: Live At The Isle Of Wight - Rolling Stone
Κάτω Δαβιά Αρκαδίας

Η Κάτω Δαβιά είναι χωριό της Περιφερειακής Ενότητας Αρκαδίας. Διοικητικά ανήκει στην Κοινότητα Τσελεπάκου, της Δημοτικής Ενότητας Φαλάνθου του Δήμου Τρίπολης και υπάγεται στην Περιφέρεια Πελοποννήσου, της Αποκεντρωμένης Διοίκησης Πελοποννήσου - Δυτικής Ελλάδας - Ιονίου.

 Η Κάτω Δαβιά βρίσκεται σε υψόμετρο 834 μέτρων, και έχει πληθυσμό 24 κατοίκων, σύμφωνα με την Απογραφή του 2011. Παλαιότερα είχε πληθυσμό 32 κατοίκων σύμφωνα με την Απογραφή του 2001 και 22 κατοίκων με την Απογραφή του 1991. 08-12-1845, ο οικισμός Κάτω Δαβιά προσαρτάται στο Δήμο Φαλάνθου. 24-08-1912, ο οικισμός Κάτω Δαβιά αποσπάται από το Δήμο Φαλάνθου και προσαρτάται στην Κοινότητα Τσελεπάκου. 16-10-1940, ο οικισμός Κάτω Δαβιά καταργείται και προσαρτάται στον οικισμό Δαβιά της Κοινότητας Τσελεπάκου. 04-12-1997, ο οικισμός Κάτω Δαβιά αποσπάται από την Κοινότητα Τσελεπάκου και προσαρτάται στο Δήμο Φαλάνθου. Η Κοινότητα Τσελεπάκου μετατρέπεται σε Δημοτικό Διαμέρισμα Τσελεπάκου, του Δήμου Φαλάνθου. 07-06-2010, ο οικισμός Κάτω Δαβιά αποσπάται από το Δήμο Φαλάνθου και προσαρτάται στο Δήμο Τρίπολης. Ο Δήμος Φαλάνθου καταργείται και μετατρέπεται σε Δημοτική Ενότητα Φαλάνθου, του Δήμου Τρίπολης. Η ιστορία της λαϊκής τέχνης της Αρκαδίας στην Κάτω Δαβιά (βίντεο στο youtube) Αναβίωση παραδοσιακού Πάσχα μετά από χρόνια στην Κάτω Δαβιά (βίντεο στο youtube)
Νέο Μεξικό

Το Νέο Μεξικό (αγγλικά: State of New Mexico· ισπανικά: Nuevo México, Nuevo Méjico· ναβάχο: Yootó Hahoodzo), είναι πολιτεία των Νοτιοδυτικών Ηνωμένων Πολιτειών της Αμερικής. Έχει έκταση 314.917 τ.χλμ. και πληθυσμό 2.119.428 κατοίκους (εκτίμηση 2021). Είναι μία από τις τέσσερις πολιτείες που αποτελούν την περιοχή των «Τεσσάρων Γωνιών» (Four Corners), μαζί με το Κολοράντο, την Αριζόνα και τη Γιούτα. Συνορεύει νοτιοδυτικά με το Μεξικό, νοτιοανατολικά και ανατολικά με το Τέξας, βορειοανατολικά με την Οκλαχόμα, βόρεια με το Κολοράντο, βορειοδυτικά, σε ένα σημείο με τη Γιούτα και δυτικά με την Αριζόνα. Πρωτεύουσα της πολιτείας είναι η Σάντα Φε. Σημαντικές πόλεις είναι η Αλμπουκέρκη, το Λας Κρούσες, το Φάρμινγκτον και το Ρόζγουελ. Το Νέο Μεξικό μέχρι το 1821 ανήκε στους Ισπανούς και το 1912 ανακηρύχθηκε επισήμως 47η πολιτεία των Η.Π.Α.

 Το 16ο αιώνα εξερεύνησαν την περιοχή οι Ισπανοί και έμεινε στην κυριαρχία τους μέχρι το 1821, οπότε περιήλθε στο Μεξικό. Το 1848 παραχωρήθηκε στις ΗΠΑ, αλλά μόνο το 1912 ανακηρύχτηκε επίσημα σε πολιτεία. Το έδαφος παρουσιάζει μία σειρά από υψίπεδα· στα δυτικά διασχίζεται από τα Βραχώδη όρη, με ψηλότερη κορυφή τη Νορθ Τρούτσας (3.992 μ.). Άλλες οροσειρές είναι τα όρη Σακραμέντο, τα όρη του Αγίου Ανδρέα, του Σαν Ματέο και των Μαύρων Βουνών (Μπλακ Ρέντζες). Σπουδαιότερος ποταμός είναι ο Ρίο Γκράντε με τους παραπόταμούς του. Παλαιότερα το μεγαλύτερο τμήμα της πολιτείας ήταν ακαλλιέργητο και παρουσίαζε εικόνα έρημης πάμπας. Σήμερα όμως με τα αρδευτικά έργα τεράστιες εκτάσεις έγιναν καλλιεργήσιμες και πλουτοπαραγωγικές στον τομέα της γεωργίας και της κτηνοτροφίας. Το υπέδαφος της πολιτείας είναι πλούσιο σε μεταλλεύματα (εξάγονται πετρέλαιο, φυσικό αέριο, κάλιο, χαλκός, μολυβδαίνιο κ.ά.) και η βιομηχανία είναι αναπτυγμένη στους τομείς χημικών προϊόντων και επεξεργασίας των προϊόντων κτηνοτροφίας και ξυλείας. Μεξικό Νέο Μεξικό στο Curlie
Κάρλος Σλιμ

Ο Κάρλος Σλιμ (Carlos Slim Helú, Πόλη του Μεξικού, 28 Ιανουαρίου 1940) είναι Μεξικανός επιχειρηματίας, ένας από τους πλουσιότερους ανθρώπους του κόσμου με περιουσιακά στοιχεία που αποτιμούνται στα 51,1 δισεκατομμύρια δολλάρια.

 Ο πατέρας του, που λεγόταν Χουλιάν Σλιμ Χαντάντ, ήταν Λιβανέζος που είχε διαφύγει από τη χώρα του (τότε επικράτεια της Οθωμανικής Αυτοκρατορίας) για να αποφύγει την υποχρεωτική στράτευση. Η μητέρα του, Λίντα Ελού Άτα, ήταν επίσης λιβανικής καταγωγής, κόρη μεταναστών στο Μεξικό όπου είχαν ιδρύσει το πρώτο τυπογραφείο της χώρας στα αραβικά. Παντρεύτηκαν το 1926 και μετέδωσαν στα παιδιά τους το επιχειρηματικό πνεύμα και την προσήλωση στην πρόοδο του Μεξικού.Ο Κάρλος Σλιμ σπούδασε πολιτικός μηχανικός στο Εθνικό Αυτόνομο Πανεπιστήμιο του Μεξικού ξεκινώντας παράλληλα με τις σπουδές του να επενδύει σε αγοραπωλησίες εταιρειών και ακινήτων. Η μεγάλη του ευκαιρία εμφανίστηκε με την οικονομική κρίση που έζησε η χώρα στις αρχές της δεκαετίας του 1980, όταν και επένδυσε πολλά δισεκατομμύρια πέσος στην αγορά εταιρειών, σε μια περίοδο που χαρακτηρίστηκε από μαζική εκροή κεφαλαίων προς το εξωτερικό. Τότε εξαγόρασε την αποκρατικοποιημένη εταιρεία παροχής υπηρεσιών τηλεφωνίας, που κατείχε το μονοπώλιο της αγοράς στο Μεξικό, Telmex. Η εξαγορά αυτή συνδυάστηκε στον τομέα των τηλεπικοινωνιών με την ενσωμάτωση της América Movil. Το 1997 αγόρασε μετοχές της Apple μερικούς μήνες πριν την κυκλοφορία του iMac, καταφέρνοντας να πολλαπλασιάσει την περιουσία του. To 2008 αγόρασε το 6,4% των μετοχών της αμερικανικής εφημερίδας New York Times ενώ το 2012 η εταιρεία του, Όμλος Carso, έγινε ιδιοκτήτρια των ποδοσφαιρικών συλλόγων Ρεάλ Οβιέδο της Ισπανίας και Κλουμπ Λεόν και Κλουμπ ντε Φούτμπολ Πατσούκα. Έχει ιδρύσει το Ίδρυμα Κάρλος Σλιμ.
Νικόλαος Ζαρντινίδης

Ο Νικόλαος Ζαρντινίδης του Βασιλείου (22 Ιανουαρίου 1917 - 18 Φεβρουαρίου 2001) ήταν Έλληνας πολιτικός. Χρημάτισε υπουργός Μεταφορών στην Κυβέρνηση του Κωνσταντίνου Καραμανλή και υπηρέτησε εκτός από βουλευτής ως ευρωβουλευτής. Τιμήθηκε με πολλά παράσημα, ανάμεσα στα οποία το Μετάλλιο του Αλβανικού Έπους. Ήταν παντρεμένος με την Αναστασία Κονιόρδου και απέκτησαν δύο παιδιά.

 Γεννήθηκε στη Μακεδονία. Ολοκλήρωσε το Δημοτικό Σχολείο Αγλαΐας Σχοινά και εν συνεχεία την Εμπορική Σχολή της Θεσσαλονίκης. Λίγο πριν ξεσπάσει ο Δεύτερος Παγκόσμιος Πόλεμος υπηρέτησε τη θητεία του ως έφεδρος αξιωματικός στην Καβάλα. Έλαβε μέρος σε όλες τις μάχες με το 25ο Σύνταγμα Πεζικού στην Αλβανία. Κατά την περίοδο της Κατοχής ανέπτυξε αντιστασιακή δράση. Το 1944 κατατάχθηκε ως εθελοντής στο στρατό και εργάστηκε στο γραφείο του Γ΄ Σώματος Στρατού και οργάνωσε το Προκεχωρημένο Κέντρο Πληροφοριών Έβρου. Αποστρατεύτηκε το 1950 με το βαθμό του Ταγματάρχη. Για πρώτη φορά κατήλθε ως υποψήφιος με το Λαϊκό Κόμμα, στις εκλογές του 1952. Εξελέγη ως επιλαχών με την ΕΡΕ του Καραμανλή, χάνοντας την έδρα με διαφορά μόλις ενός σταυρού. Έπειτα από το θάνατο του Πέτρου Λεβαντή έγινε ο ίδιος βουλευτής ως επιλαχών. Στις εκλογές του 1955 και του 1961 επανεξελέγη στο Κοινοβούλιο. Παρέμεινε πιστός συνεργάτης του Καραμανλή και κατά την περίοδο της επταετίας. Ανέλαβε την προεδρία της 39ης Διεθνούς Έκθεσης Θεσσαλονίκης. ο Ζαρντινίδης διατήρησε την έδρα του και μετά τις εκλογές το Νοέμβριο του 1977, στην Α΄ Θεσσαλονίκης με τη ΝΔ.. Την ίδια περίοδο ορκίστηκε υπουργός Δημοσίων Έργων από τον Νοέμβριο του 1977 μέχρι τον Μάιο του 1980. Από το Μάιο του 1980 ως το 1981 διορίστηκε και μέλος στο Ευρωπαϊκό Κοινοβούλιο. Ο Ζαρντινίδης υπήρξε αθλητής αλλά και παράγοντας του αθλητισμού. Ειδικότερα, στα νεανικά του χρόνια ήταν μέλος της ομάδας καλαθοσφαίρισης της ΧΑΝΘ και αναδείχθηκε πρωταθλητής Ελλάδας στην κωπηλασία (1937-46). Αργότερα ήταν πρόεδρος του αθλητικού συλλόγου Ηρακλής και πρόεδρος του Ναυτικού Ομίλου Θεσσαλονίκης. Στα τέλη του 1991, στον απόηχο των εξελίξεων του Μακεδονικού Ζητήματος, ο Ζαρντινίδης συνετέλεσε στην ίδρυση μιας συντονιστικής επιτροπής δράσης για τα εθνικά ζητήματα (Μακεδονική Επιτροπή). Ο Ζαρντινίδης πέθανε το 2001 και κηδεύτηκε στα νεκροταφεία της Αναστάσεως του Κυρίου στη Θεσσαλονίκη Ποιος ήταν ο Ν. Ζαρντινίδης, ΜΠΕ, 18-2-2001.
Στρατιωτική θητεία στην Κύπρο

Η στρατιωτική υπηρεσία στην Κυπριακή Εθνική Φρουρά είναι υποχρεωτική για όλους τους άρρενες πολίτες της Δημοκρατίας της Κύπρου, καθώς και κάθε άρρενα μη-πολίτη που γεννήθηκαν από γονέα ελληνοκυπριακής καταγωγής. Διαρκεί από την 1η Ιανουαρίου του έτους που κλείνουν τα 18 και τελειώνει στην 31η Δεκεμβρίου του έτους που κλείνουν τα 50. Όλοι οι άνδρες κάτοικοι της Κύπρου που είναι σε ηλικία στράτευσης (16 και άνω) πρέπει να αποκτήσουν βίζα εξόδου από το Υπουργείο Άμυνας.

 Η Κυπριακή Δημοκρατία έχει ενεργό στρατιωτικό σχέδιο. Οι κληρωτοί που κατατάχτηκαν τον χειμώνα του 2016 πρέπει να υπηρετήσουν θητεία 14 μηνών και η στρατιωτική υπηρεσία συνεχίζει ως εφεδρεία μετά τη λήξη της θητείας. Οι έφεδροι καλούνται αρκετές φορές τον χρόνο, για 1 ή 2 μέρες κάθε χρόνο. Μέχρι την ηλικία των 55 ετών μπορούν να επιλέξουν οικειοθελώς να συνεχίσουν τη στρατιωτική τους θητεία.Εάν κάποιος διεκδικεί καθεστώς αντιρρησία συνείδησης για θρησκευτικούς ή ιδεολογικούς λόγους, ο στρατολόγος μπορεί να χορηγήσει είτε στρατιωτική ή εναλλακτική κοινωνική υπηρεσία, ανάλογα με τις περιστάσεις της κάθε περίπτωσης. Η στρατολόγηση Αρμενίων, Μαρωνιτών και Ρωμαιοκαθολικών ήταν προαιρετική, αλλά από το 2008 η στρατολόγηση έγινε υποχρεωτική για αυτούς. Η εθνική Φρουρά της Κύπρου Κύπρος Υπουργείο Άμυνας
Χριστίνα της Νορβηγίας

Η Χριστίνα Σβέρεσντατερ, Νορβηγικά: Kristin Sverresdatter, (απεβ. το 1213) ήταν μεσαιωνική Νορβηγή πριγκίπισσα και αντιβασίλισσα ως σύζυγος του αντιβασιλιά Φίλιπ Σίμονσον, του υποψηφίου του θρόνου της Νορβηγίας της μερίδας των Μπάγκλερ.

 Ήταν κόρη του βασιλιά Σβέρε Σίγκουρντσον της Νορβηγίας και της Σουηδής βασίλισσας συζύγου του, Mαργαρίτας. Ο πατέρας της Χριστίνας απεβίωσε το 1202 και η μητέρα της επέστρεψε στη Σουηδία, αναγκασμένη να αφήσει πίσω τη Χριστίνα. Το 1209 παντρεύτηκε τον Νορβηγό αριστοκράτη Φίλιπ Σίμονσον Απεβίωσε στον τοκετό γεννώντας το πρώτο τους παιδί, έναν γιο, ο οποίος επίσης απεβίωσε αμέσως μετά. Ο γάμος της κανονίστηκε ως μέρος της συμφιλίωσης μεταξύ των φατριών Μπάγκλερ και Μπίρκεμπαϊνερ κατά την περίοδο της εποχής του εμφυλίου πολέμου στη Νορβηγία. Το 1208, χωρίς καμία πλευρά να φαίνεται ικανή να επιτύχει τη νίκη, ο επίσκοπος Νίκολας Άρνεσον μαζί με άλλους επισκόπους της Εκκλησίας, μεσολάβησαν σε μια ειρηνευτική συμφωνία μεταξύ των Μπάγκλερ και των Μπίρκεμπαϊνερ. Στον οικισμό του Kvβίτσεϋ, ο υποψήφιος βασιλιάς των Μπίρκενμπαϊνερ, Ίνγκε Β΄ της Νορβηγίας, αναγνώρισε την κυριαρχία του Φίλιπ στο ανατολικό τρίτο της χώρας σε αντάλλαγμα για τον Φίλιπ να παραιτηθεί από οποιαδήποτε αξίωση για τον τίτλο του βασιλιά και να αναγνωρίσει τον βασιλιά Ίνγκε Β΄ ως άρχοντά του. Για να επισφραγιστεί η συμφωνία, ο Φίλιπ έπρεπε να νυμφευτεί την κόρη του βασιλιά Σβερ, Χριστίνα. Η Tέα Σοφία Λοχ Νάες δημιούργησε μια έντονα μυθιστορηματική Χριστίνα (που ονομάζεται Κρίστιν) στην ταινία του 2016 Ο Τελευταίος Βασιλιάς. Στην εποχή του εμφυλίου πολέμου της Νορβηγίας ήταν σύνηθες πολλοί βασιλικοί γιοι να πολεμούν ο ένας εναντίον του άλλου για την εξουσία στη Νορβηγία. Η περίοδος του εμφυλίου πολέμου της νορβηγικής ιστορίας διήρκεσε από το 1130 έως το 1240. Κατά τη διάρκεια αυτής της περιόδου υπήρξαν πολλές αλληλένδετες συγκρούσεις ποικίλης κλίμακας και έντασης. Το υπόβαθρο γι' αυτές τις συγκρούσεις ήταν οι ασαφείς νορβηγικοί νόμοι διαδοχής, οι κοινωνικές συνθήκες και ο αγώνας μεταξύ Εκκλησίας και Βασιλιά. Υπήρχαν τότε δύο κύρια κόμματα, αρχικά γνωστά με διαφορετικά ονόματα ή καθόλου ονόματα, αλλά τελικά συμπυκνώθηκαν σε κόμματα των Bagler και Birkebeiner. Το πρόσωπο συγκέντρωσης ήταν κανονικά ένας βασιλικός γιος, ο οποίος είχε συσταθεί ως επικεφαλής της εν λόγω μερίδας, για να αντιταχθεί στην εξουσία του βασιλιά από την αντίπαλη μερίδα. Ο Χάκον και η Kρίστιν είναι οι μασκότ των Χειμερινών Ολυμπιακών Αγώνων του 1994. Ο Håkon πήρε το όνομά του από τον Χάακον Δ΄ της Νορβηγίας και η Kristin από τη Χριστίνα της Νορβηγίας.